User:Sukhe khorloo

Христийн мэндэлсэн өдөр Христийн мэндэлсэн өдөр буюу Зул сарын баярын өдрийг жил бүрийн 12-р сарын 25-нд дэлхий даяар олон тэрбум хүмүүс шашин, соёлын баяр болгон тэмдэглэдэг. Христосын шашинтнуудын хамгийн гол баяр болох энэ өдрийг анх 431 онд анх  тэмдэглэж эхэлсэн бол харин өнөөдөр дэлхийн 140-өөд орон албан ёсоор тэмдэглэдэг юм. Зул сарын баяр нь 12 өдрийн турш үргэлжилдэг. Христийн шашны сүмүүдэд Есүс Христийн мэндэлснийг эргэн санан дурсан тэмдэглэх ба Есүсийн дахин буцаж ирэхийг бэлгэшээхэд баярын ёслолын утга учир оршино. Христ итгэгчид Есүс Христ хүн төрөлхтний нүглийг цагаатгахын тулд Бурханы дүрээр дэлхийд ирсэн гэдэгт итгэх нь Христийн Мэндэлсний Баярыг тэмдэглэх гол зорилго болгон үздэг ба гэр бүлийнхэнтэйгээ хамт байж энэ баярыг тэмдэглэхийг хичээдэг. Христийн Мэндэлсний Баярын өдөр нь дэлхийн олон үндэстний хувьд нийтийн хуульчлан баталсан баярын өдөр бөгөөд Христ итгэгчдийн олонхи  шашин шүтлэгийн дагуу ёсчлон тэмдэглэдэг бол, итгэгч бус хүмүүс соёлын арга хэмжээ болгон өнгөрүүлдэг амралтын өдрүүдийн салшгүй хэсэг болдог. Дэлхийн олон улс орнуудад Зул сарын баяртай холбоотой ёслолын янз бүрийн зан үйл байдаг. Нэг нэгэндээ бэлэг өгөх, Бурханы магтаалын дуу хөгжим сонсох ; Христийн мэндэлсэн үйл явцын жүжиглэсэн тоглолт үзэх, ил захидал солилцох, сүм хийдээс зохион байгуулдаг арга хэмжээнүүдэд оролцох; мөргөл үйлдэх, баярын тусгай зоог барих; сүлд мод, гэрэл, зүүлт, цэцгэн хэлхээ, гацуур модны мөчир гэх мэт төрөл бүрийн зул сарын гоёл чимэглэлүүд дэлгэн үзүүлэх зэрэг нь орчин үеийн баярын уламжлалт заншил болон тогтжээ. Түүнчлэн Христийн Мэндэлсний Баярын үеэр хүүхдүүдэд бэлэг авчрах, өөрсдийн гэсэн зан заншил, өвөрмөц онцлогтой Санта Клаус, Гэгээн Николас, Христкинд зэрэг хоорондоо нягт холбоотой хэд хэдэн дүрүүд алдаршсан байдаг. Христийн Мэндэлсний Баярын эдийн засгийн нөлөө сүүлийн хэдэн зууны турш дэлхийн олон бүс нутагт тогтвортой өсч иржээ. Сүлд мод-Америкт 1830-аад оноос Зул сарын модыг хэрэглэж эхэлсэн. Анх Германы хунтайж Алберт Английн хатан хаан Викториятай гэрлэснийхээ дараа хамтдаа Зул сарын модны дор хөргөө зуруулснаар энэхүү уламжлал дээдсийнхний дунд ихээхэн дэлгэрсэн юм. Сүлд модыг анх 1895 онд Америкт цахилгаан гэрлээр чимэглэжээ. Санта Клаус-Санта Клаус нь Христийн мэндэлсний 4-р зууны үед одоогийн Турк улсад амьдарч байсан хамба лам Гэгээн Николасаас үүдэлтэй. Тэрээр их хэмжээний хөрөнгө өвлөн авсан хэдий ч үүнийгээ ядууст тарааж өгдөг байсан аж. Түүнийг нас барсны дараа түүний тухай домог дэлхий даяар түгжээ. Бэлэг тараах - Голландад 12 сарын зургаанд тэмдэглэдэг Гэгээн Николасын өдрөөс үүдэн Санта Клаусын бэлэг тараах уламжлал бий болсон аж. Уг өдрийн өмнөх орой хүүхдүүд гутлаа гадаа орхиод өглөө нь Гэгээн Николасын илгээсэн бэлгийг авдаг байна. Оймс өлгөх - Нэгэн түүхэнд өгүүлснээр гурван охинтой ядуу эр хуримын инж бэлдэх бололцоогүйгээс үүдэн охид нь хүнтэй гэрлэж чаддаггүй байжээ. Гэтэл нэг орой Гэгээн Николас яндангаар нь ууттай алт унагаасан нь зуухны дэргэд хатаахаар өлгөсөн оймсон дотор орсон байв. Ийнхүү том охин нь хуримаа хийсэн юмсанжээ. Бетлехемийн од -Учир нь энэ од тэнгэрт харагдсан үед Есүс мэндэлсэн гэж үздэг учраас мөнхийн аз жаргал, амар амгаланг билэгдсэн гацуур модны оройд “Бетлехемийн од” зүүдэг заншилтай. Ил захидал- Зул сарын анхны ил захидлыг хатан хаан Викториягийн үед буюу 1843 онд Их Британид хэвлэсэн аж. Дуу хөгжим- Зул сарын баяр болгоноор дуулагддаг “Silent night”, “Jingle Bells” зэрэг дуунууд маш алдартай бөгөөд өдгөө 140 орны хэл дээр орчуулагдан дуулагдаж олонд танигдсан байна.